b'\n_START_ARTICLE_\nGule sl\xc3\xb8jfe\n_START_PARAGRAPH_\nDen gule sl\xc3\xb8jfe (engelsk: Yellow Ribbon) er et af de tidligste etablerede farvesl\xc3\xb8jfer som benyttes til at skabe opm\xc3\xa6rksomhed omkring et emne. _NEWLINE_Sl\xc3\xb8jfen har forskellige symbolske betydninger og er typisk bundet omkring et tr\xc3\xa6, b\xc3\xa5ret af en person eller sat p\xc3\xa5 et k\xc3\xb8ret\xc3\xb8j.\n_START_SECTION_\nHistorie\n_START_PARAGRAPH_\nDen Gule sl\xc3\xb8jfe n\xc3\xa6vnes f\xc3\xb8rste gang i en march benyttet i det amerikanske forsvar. Den f\xc3\xb8rste version som blev registreret med ophavsret i USA, havde titlen Round her neck she wears a yellow ribbon og blev registreret i 1917 af George A. Norton. John Fords film Kavaleriets gule b\xc3\xa5nd (She Wore a Yellow Ribbon) er opkaldt efter denne march._NEWLINE_Teksten inspirerede sangen Tie a Yellow Ribbon (Round the Ole Oak Tree) af Irwin Levine og L. Russell Brown, som blev en hit med Dawn featuring Tony Orlando i 1973 og blev senere ogs\xc3\xa5 sunget af andre kunstnere, eksempelvis Frank Sinatra. Teksten handler om en frigiven fange som kommer hjem og bekymrer sig om hvorvidt hans kone har forladt ham, om hun savner ham. Hvis han er velkommen hjemme skal hun nu som et tegn binde en gul sl\xc3\xb8jfe om den gamle eg._NEWLINE_I november 1979, under gidselkrisen i Iran, organiserede en komit\xc3\xa9 en kampagne hvor man ved at binde en gul sl\xc3\xb8jfe rundt om et tr\xc3\xa6 kunne vise sin sympati for gidslerne. Penelope Laingen, konen til diplomaten Bruce Laingen som var en af gidslerne, bandt en s\xc3\xa5dan sl\xc3\xb8jfe om et tr\xc3\xa6 n\xc3\xa6r sit hus i december samme og hjalp p\xc3\xa5 denne m\xc3\xa5de med til at sprede budskabet. Den gule sl\xc3\xb8jfe fik et yderligere gennembrud i USA da de p\xc3\xa5r\xc3\xb8rende til soldaterne i Golfkrigen begyndte at benytte symbolet. Flere andre lande rundt om i verden er efterf\xc3\xb8lgende begyndt at benytte en gul sl\xc3\xb8jfe til at vise st\xc3\xb8tte til veteraner og soldater.'